《感寓 其三》
宋代·刘弇

日月跳双丸，阴阳驰四驺。海水复清浅，万古信悠悠。

咄哉世俗子，真如貉一丘。三楚冠剑尽，空看逝波流。

悲来俯长剑，沾臆泪不收。何事马蹄间，非夫良足羞。

终恐邓禹笑，三十未封侯。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。